Gamsberg: Een mynwerker steeds vermis | Netwerk24
Gamsberg: Een mynwerker steeds vermis
Deur Anena Burger 22 November 2020 12:40
Grond en rotse van die westelike wand by die suidelike groef van die Gamsberg-oopgroefmyn het bo-op myntoerusting en tien mynwerkers neergestort. Foto: Verskaf
Daar is steeds geen teken van die laaste mynwerker wat in die Gamsberg-oopgroefmyn in Aggeneys in die Noord-Kaap vasgekeer is nie.
Tien mynwerkers is vroeg Dinsdagoggend in die myn vasgekeer toe die westelike wand van die suidelike groef van die myn weens 'n geotegniese fout ineengestort het.
Agt van die werkers is later die oggend gered en met helikopters na 'n hospitaal geneem.
Die lyk van Melvin Saal (45), 'n laaivoorman, is laat Donderdagmiddag deur lede van die soek-en-reddingspanne in die puin gevind.
Die bestuur van Vedanta Zinc International (VZI), eienaars van die myn, het Saterdag gesê die reddingspoging na die laaste werknemer gaan onverpoos voort.
"Ons doen alles binne ons vermoë om ons kollega te vind."
Bedrywighede by die myn is Dinsdag onmiddellik gestaak en is steeds opgeskort terwyl daar na die vermiste werknemer gesoek word. Honde, hommeltuie en verskeie soek-en-reddingspanne neem aan die soektog deel.